text: РЕГЛАМЕНТ ЗА ИЗПЪЛНЕНИЕ (ЕС) 2015/583 НА КОМИСИЯТА
  от 13 април 2015 година
  за изменение на Регламент за изпълнение (ЕС) № 908/2014 по отношение на декларациите за разходи по програмите за развитие на селските райони и прозрачност
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 36, параграф 6 и член 114 от него,
  като има предвид, че:
  (1)
  в член 22, параграф 2 от Регламент за изпълнение (ЕС) № 908/2014 на Комисията (2) се определят сроковете, до които държавите членки са длъжни да представят декларации за разходите за одобрени програми за развитие на селските райони и съответните периоди за тези разходи.
  (2)
  Държавите членки трябва да декларират пред Комисията всички разходи на бенефициерите, които те са покрили на своя отговорност преди одобрението на програма за развитие на селските райони още в първата си декларация за разходи, подадена след въпросното одобрение. Същото правило се прилага mutatis mutandis в случай на изменение на програмата за развитие на селските райони.
  (3)
  За целите на счетоводната отчетност е необходимо да се изясни, че декларацията за разходите, изплатени от разплащателните агенции преди одобрението на програма за развитие на селските райони или преди изменението на програма за развитие на селските райони, следва да обхваща цели периоди, както е посочено в член 22, параграф 2, първа алинея от Регламент за изпълнение (ЕС) № 908/2014. Освен това всички разходи, изплатени от разплащателните агенции в периода, през който тече одобрение на програма за развитие на селските райони или изменение на такава програма, трябва да се декларират до крайния срок, определен за съответния период в посочения член.
  (4)
  Необходимо е също така да се поясни, че правилото, предвидено в член 22, параграф 2, втора алинея от Регламент за изпълнение (ЕС) № 908/2014, не следва да се прилага спрямо корекциите в плана за финансиране, посочени в член 23, параграф 2 от същия регламент.
  (5)
  В член 57 от Регламент за изпълнение (ЕС) № 908/2014 е предвидено информацията, посочена в член 111, параграф 1, букви в) и г) от Регламент (ЕС) № 1306/2013, да включва описание на мерките, финансирани от фондовете, изброени в приложение XIII към посочения регламент. Схемите за подпомагане, установени в съответствие с Регламент (ЕО) № 73/2009 на Съвета (3), следва да се добавят към приложение XIII, тъй като разпоредбите на Регламент (ЕС) № 1307/2013 на Европейския парламент и на Съвета (4) се прилагат едва от 1 януари 2015 г.
  (6)
  В член 63 от Регламент за изпълнение (ЕС) № 908/2014 се предвижда дерогация от прилагането на член 3, параграф 3 от Регламент (ЕО) № 259/2008 на Комисията (5) по отношение на периода, през който посочената в този член информация следва да бъде достъпна на уебсайта. Тази разпоредба следва да бъде изменена, за да бъде приложена към плащанията, извършени за финансовите години 2012 и 2013. За да се гарантира непрекъснатото наличие на информация, в разпоредбата следва да се предвиди тя да остава на уебсайта до 31 май 2015 г. или докато бъде публикувана тази за плащанията за финансовата 2014 година, в съответствие с член 59, параграф 2 от Регламент за изпълнение (ЕС) № 908/2014.
  (7)
  Поради това Регламент за изпълнение (ЕС) № 908/2014 следва да бъде съответно изменен.
  (8)
  Мерките, предвидени в настоящия регламент, са в съответствие със становището на Комитета по земеделските фондове,
  ПРИЕ НАСТОЯЩИЯ РЕГЛАМЕНТ:
  Член 1
  Регламент за изпълнение (ЕС) № 908/2014 се изменя, както следва:
  1.
  В член 22, параграф 2 втора алинея се заменя със следното:
  „Всички разходи обаче, изплатени на бенефициерите от разплащателните агенции в съответствие с член 65, параграф 2 от Регламент (ЕС) № 1303/2013, до края на последния период, посочен в първа алинея от настоящия параграф, преди одобрението на програма за развитие на селските райони, както е посочено в член 6 от Регламент (ЕС) № 1305/2013, се извършват на отговорност на държавите членки и се декларират на Комисията в първата декларация за разходи след приемането на тази програма. Същото правило се прилага mutatis mutandis в случай на изменение на програмата за развитие на селските райони, както е посочено в член 11 от Регламент (ЕС) № 1305/2013, но не и спрямо корекциите в плана за финансиране, посочени в член 23, параграф 2 от настоящия регламент.“
  2.
  В член 63 втора алинея се заменя със следното:
  „Същевременно Регламент (ЕО) № 259/2008 продължава да се прилага спрямо плащанията, извършени за финансовите 2012 и 2013 година. Чрез дерогация от член 3, параграф 3 от въпросния регламент информацията по посочения член остава на уебсайта до 31 май 2015 г. или до публикуването на информацията относно плащанията, извършени за финансовата 2014 година, в съответствие с член 59, параграф 2 от настоящия регламент.“
  3.
  В приложение XIII се добавя следната точка 9:
  „9.
  Схемите за подпомагане, установени в приложение I към Регламент (ЕО) № 73/2009 на Съвета.“
  Член 2
  Настоящият регламент влиза в сила на третия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 13 април 2015 година.